VEGA præsenterer

**KOPS sender uafrystelige, melankolske pophits afsted i VEGA**

*Den fremadstormende producer skruer helt op for sine dansable beats og dybsindig lyrik i VEGA den 7. november.*

Den 21-årige producer og musiker, KOPS, udgav i april sin nyeste single ”Loved Ones”, der er en dybt personlig fortælling om en families kamp med psykisk sygdom. Til Gaffa har han bl.a. fortalt:

*”Jeg prøver altid at ramme noget i folk og derfor er det vigtigt for mig, at den ikke er fastlåst, som en historiefortælling, men mere en form for inspiration til at se hinandens problemer i øjnene og komme over dem sammen. Den skal gerne føles som en mavepuster til lytteren, som igen er velkommen til at perspektivere budskabet og fortolke det.”*

I 2017 udgav han sin første single ”Takes 1 2 know 1”, der røg direkte ind på den danske viral-chart-liste på Spotify. Singlen skabte massiv hype på diverse danske undergrundsblogs og blev spillet på amerikansk radio.

I hittet ”Salvation” dykkede KOPS ned i melankoliens mørke afkroge. Med en strofe som ”I´m so afraid to die alone” afsondrede han terrænet mellem lys og mørke i et blødt lag af slap-bas og funky toner. Nummeret blev udvalgt til P3s Uundgåelige og fløj ind på hitlisterne i hele Skandinavien.

Musikeren er en del af det københavner-baserede musikkollektiv Offical Music, og det er fra deres studie i et gammelt kirketårn, at den fremadstormende musiker fremtryller sine dansevenlige popskæringer med melankoliens dybde.

KOPS er et multitalent, der skriver og producerer det hele selv. Han har samarbejdet med navne som Phlake, Nonsens, Nicklas Sahl og ELOQ samt skrevet sange til bl.a. K-Phax og Hans Phillip.

**Fakta om koncerten:**

KOPS (DK)

Torsdag d. 7. november kl. 21.00

Lille VEGA, Enghavevej 40, 1674 København V

Billetpris: 150 kr. + gebyr

Billetsalget starter i dag via vega.dk og Ticketmaster